उहाँले दलितहरुको आन्दोलन राष्ट्रिय आन्दोलन नै हो भन्नुहुन्थ्यो । यसर्थ, जबसम्म राजनीतिक नेतृत्वले यो विषयको बोध एवं कार्यान्वयन गर्ने कार्य गर्दैन, तबसम्म देशको समुन्नति असम्भव प्रायः छ । तसर्थ, देशमा सञ्चालित पुराना कार्यशैली, संगठनात्मक नीति एवं दर्शन नै परिवर्तन गर्नुपर्छ भन्दै ‘विपरीतहरुको समरुपता’ नामक दर्शनको समायोजन उहाँले गर्नुभएको छ । यो नवीनतम दर्शनले अघि सारेका प्रस्तावनाहरु आज आएर नेपाली राजनेताहरुले उहाँको नामै नलिई अन्यौलग्रस्त मानसिकतामा चर्चा गरिरहेका छन् । ‘ढाँटेको कुरा काटे नमिल्ने, फाटेको लुगा टाले नमिल्ने’ भनेजस्तो भएको छ । ‘उँटको नाच’ झैँ हाँस्यपात्रका रुपमा कथित राजनेताहरु प्रस्तुत भएका छन् । देशले यथोचित् निकास पाउन नसकेकाले यसको पुष्टि भएको छ । यही अन्यौलको शिकार दलित आन्दोलन पनि भएको छ ।
